Document ID: 31994R0029

ΚΑΝΟΝΙΣΜΟΣ (ΕΚ) αριθ. 29/94 ΤΗΣ ΕΠΙΤΡΟΠΗΣ της 7ης Ιανουαρίου 1994 για τροποποίηση του κανονισμού (ΕΟΚ) αριθ. 3886/92 όσον αφορά τη χορήγηση δικαιωμάτων επιδότησης στη θηλάζουσα αγελάδα για τους παραγωγούς που είναι εγκατεστημένοι στις Καναρίους Νήσους
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΚ) αριθ. 3611/93 (2), και ιδίως το άρθρο 4δ παράγραφος 8 και το άρθρο 4στ παράγραφος 4,
Εκτιμώντας:
ότι οι Κανάριοι Νήσοι έχουν υπαχθεί στις διατάξεις της κοινής γεωργικής πολιτικής, και ιδίως στις διατάξεις περί του καθεστώτος επιδότησης στη θηλάζουσα αγελάδα, από την 1η Ιουλίου 1992- ότι το άρθρο 38 παράγραφος 4 του κανονισμού (ΕΟΚ) αριθ. 3886/92 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 3484/93 (4), προβλέπει ότι τα ατομικά όρια της επιδότησης στη θηλάζουσα αγελάδα για τους παραγωγούς που είναι εγκατεστημένοι στις Καναρίους Νήσους καθορίζονται συναρτήσει των επιδοτήσεων που έχουν χορηγηθεί κατά το ημερολογιακό έτος 1992- ότι ορισμένοι παραγωγοί δεν έχουν υποβάλει την αίτηση επιδότησης για το 1992- ότι, προκειμένου να αντιμετωπισθούν οι συνέπειες που απορρέουν από την κατάσταση αυτή, πρέπει να χορηγηθούν δικαιώματα επιδότησης στους παραγωγούς που είχαν ζητήσει την επιδότηση για πρώτη φορά το 1993, εφόσον μπορούν να αποδείξουν την ιδιότητά τους ως παραγωγών που κατείχαν θηλάζουσες αγελάδες στο έδαφος των Καναρίων Νήσων κατά το 1992, και εντός του περιφερειακού ανώτατου ορίου που καθορίζεται στο άρθρο 38 παράγραφος 4 στοιχείο α) του εν λόγω κανονισμού-
ότι, λόγω της ειδικής κατάστασης των Καναρίων Νήσων και προκειμένου να αποφευχθεί η διακριτική μεταχείριση των παραγωγών που βρίσκονται εγκατεστημένοι στις νήσους αυτές, πρέπει να προβλεφθεί η εφαρμογή του παρόντος κανονισμού από την 1η Ιανουαρίου 1993-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 38 παράγραφος 4 του κανονισμού (ΕΟΚ) αριθ. 3886/92 προστίθεται το ακόλουθο δεύτερο εδάφιο:
"Κατά τη διάρκεια του ημερολογιακού έτους 1993 και εφόσον ο αριθμός των δικαιωμάτων επιδότησης στη θηλάζουσα αγελάδα που χορηγούνται δυνάμει του πρώτου εδαφίου είναι μικρότερος από το προαναφερθέν ανώτατο περιφερειακό όριο, μπορεί να χορηγηθεί αριθμός δικαιωμάτων ίσος με τη διαφορά μεταξύ αυτών των δύο αριθμών στους παραγωγούς οι οποίοι, αν και έχουν ζητήσει την επιδότηση για πρώτη φορά για την περίοδο 1993, μπορούν να αποδείξουν προς ικανοποίηση των αρμοδίων αρχών την ιδιότητά τους ως παραγωγών που κατείχαν θηλάζουσες αγελάδες στο έδαφος των Καναρίων Νήσων κατά το 1992. Εντός του ορίου της εν λόγω διαφοράς, καθορίζεται ένα ατομικό ανώτατο όριο ανά παραγωγό, λαμβάνοντας υπόψη τον επιλέξιμο αριθμό ζώων για τα οποία είχε ζητηθεί η επιδότηση για το 1993, καθώς και τα διορθωτικά στοιχεία που αναφέρονται στο άρθρο 4δ παράγραφος 2 του κανονισμού (ΕΟΚ) αριθ. 805/68."
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1993.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Ιανουαρίου 1994.

Labels: 10
18
5
6